 NA WINNIE ONYANDO GAVANA wa Nairobi Johnson Sakaja amesema serikali yake haifai kutwikwa jukumu la kulipa madeni ya lililokuwa Shirika la Kusimamia Huduma za Nairobi (NMS). Akizungumza Ijumaa kwenye mahojiano na Radio Jambo, gavana huyo alisema kuwa anataka uchunguzi wa kina ufanywe ili kubaini jinsi shirika la NMS lilivyotumia fedha. Gavana Sakaja alidai kuwa NMS lilipokea ufadhili mkubwa kutoka kwa serikali ya kaunti na ile ya kitaifa ila bado likaachia serikali yake madeni. “Kuna mambo mengi ambayo usimamizi wa NMS haukufanya vizuri. Shirika hili lilikuwa likipata Sh27 bilioni kutoka kwa serikali ya kitaifa na usimamizi huo pia ulikuwa ukikusanya fedha zaidi kutoka kwa kaunti kila mwaka. Sasa ni jinsi gani baada ya miaka miwili tu, shirika hili liliacha deni la Sh16 bilioni?” akauliza gavana Sakaja. Gavana huyo alisisitiza kuwa serikali yake haifai kutwikwa jukumu la kulipa madeni ya NMS kwani shirika hili lilikuwa likihudumu chini ya afisi ya Rais. Rais wa Nne wa Kenya Uhuru Kenyatta, alianzisha shirika hilo lililokuwa likiongozwa na Jenerali Mohamed Badi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  